BTR ओनसोलनि गंब्रै जिल्ला क’क्राझार, चिरां, बाक्सा आरो अदालगुरि जिल्लानि फ्राय 623 सरकारि नङै फरायसालिया सरकारि जानायजों लोगोसे सा 1559 फोरोंगिरिनि मासि, गं 35 गोजौसिन फरायसालिनि 385 मासि, गं 18 फरायसालिजों लोगोसे 158 मासि आरो ड्रप आउट जानाय 58 मासिखौ लानानै गासै 676 फरायसालिफोरा सरकारि जानायजों सा 2160 फोरोंगिरिनो थिसनलाइ गथायनाय जायो ।  BTC सेक्रेतारिएथनि गेलेग्रा फोथाराव खुंनाय मोनसे हाबाफारिनि गेजेरजों सरकारि जानाय फरायसालिनि फोरमानलाइ आरो फोरोंगिरिनि थिसनलाइ गथायना होयो बिटिआरनि गाहाइ मावफुंगोरा प्रमद बर’ बिथांआ। आसामनि सोलोंथाइ बिफाना जेंनाजों सौसिनो गोनां जाना दं, बेनि गेजेरावनो सरकारि नङै फरायसालिखौ सरकारि खालामनाय आरो फोरोंगिरिनि थिसनलाइ होनायखौ मन्थ्रि हिमन्त बिस्व सर्मानो साबायख’र जासियो  बिटिआरनि गाहाइ मावफुंगोरा प्रमद बर’आ।  बिथाङा बुङोदि- सोलोंथाइयाव सरकारि नङै फरायसालिनि गोबां बिहोमा दं। सरकारा फलिचि खालामनानैब्लाबो बिटिआरनि थालांनाय फ्राय 1300 सरकारि नङै फरायसालिखौ सरकारि खालामनो खावलायदों ।